**ELŐTERJESZTÉS**

**Körmend város Önkormányzata Képviselő-testülete 2017. június 22-i ülésére**

**Tárgy:** ingatlanértékesítés lehetőségének megteremtése

**Tisztelt Képviselő-testület!**

A Körmend, 8-as út mellett található1612/5 hrsz-ú, 3023 m2 területű, kivett beépítetlen terület önkormányzati tulajdont képez. Az ingatlanon három önálló tulajdont képező üzlet áll (delikatesz és tabak, Berki vendéglővel szemben). Ezen üzletek jelenleg bérlik az Önkormányzattól azt a területrészt, amit az 1612/5 hrsz-ú ingatlanból használnak, mivel az autók e területrészen állnak meg előttük.

A bérlők azonban jelezték az Önkormányzat felé területvásárlási szándékukat.

Kis kiterjedésű területekről beszélünk, amelyek értékesítés esetén összevonásra kerülnének a meglévő, önálló tulajdonú üzletekkel**.**

Kezdeményezésünk arra irányul, hogy a Képviselő-testület hagyja jóvá ezen, parkolásra használt területrészek telekalakítást követő értékesítését a jelenlegi bérlők számára (mivel a bérelt ingatlan más számára nem is hasznosítható).

Telekalakítási eljárásra a Képviselő-testületi döntést követően kerülne sor.

**HATÁROZATI JAVASLAT**

Körmend város Önkormányzata Képviselő-testülete jóváhagyja azt, hogy a körmendi 1612/5 hrsz-ú, 3023 m2 területű, kivett beépítetlen terület megnevezésű, önkormányzati tulajdont képező ingatlannak azon részei, amit bérleti szerződés alapján jelenleg az 1612/2 hrsz-ú, 1612/1 hrsz-ú és 1612/4 hrsz-ú ingatlanok tulajdonosai használnak, értékesítésre kerüljön telekalakítással a bérlők részére az alábbi feltételekkel:

* a telekalakítás költségeit a vevők viselik
* az értékesítésre csak szakértő által készített ingatlan értékbecslés alapján kerülhet sor, amely során a vételár nem lehet kevesebb a szakértői értékbecslésben meghatározott értékhez képest
* a vételárat a vevők egyösszegben, a szerződéskötést követő 30 napon belül kötelesek megfizetni az eladó Önkormányzat részére.

A Képviselő-testület felhatalmazza a polgármestert arra, hogy ezen feltételekkel az Önkormányzat nevében a bérlőkkel a tárgyalásokat lefolytassa, és velük az adásvételi szerződést megkösse.

Körmend, 2017. 06. 13.

**Bebes István**

**polgármester**